**Broj: 711-I-903-M-45/19-03-17**

Zagreb, 29. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Marijančevića, općinskog načelnika Općine Selca, za davanjem mišljenja Povjerenstva,** na 44. sjednici, održanoj 29. ožujka 2019.g., daje sljedeće

**MIŠLJENJE**

**I. Situacija u kojoj dužnosnik Ivan Marijančević, općinski načelnik Općine Selca, sudjeluje kao jedan od tužitelja u parničnom postupku u kojem je istodobno jedan od tuženika Općina Selca u kojoj obnaša navedenu dužnost, predstavlja situaciju potencijalnog sukoba interesa.**

**II. U svrhu izbjegavanja nastanka stvarnog sukoba interesa dužnosnik je dužan izuzeti se od bilo kakvog postupanja u navedenom parničnog postupku te nastalu situaciju potencijalnog sukoba interesa deklarirati članovima Općinskog vijeća Općine Selca i javnosti objavom informacija o tome na službenoj internetskoj stranici Općine Selca.**

Obrazloženje

Zahtjev za davanjem mišljenja Povjerenstva podnio je dužnosnik Ivan Marijančević, općinski načelnik Općine Selca. U knjigama ulazne pošte zahtjev je zaprimljen pod poslovnim brojem: 711-U-1158-M-33/19-01-5 dana 12. ožujka 2019.g., povodom kojeg se vodi predmet broj M-45/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Ivan Marijančević povodom obnašanja dužnosti općinskog načelnika Općine Selca obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da je 2017.g. rješenjem o naknadno pronađenoj imovini donesenim od Općinskog suda u Splitu, Stalne službe u Supetru,  proglašen, između ostalih, nasljednikom imovine iza ostavitelja, oca njegove pokojne bake, obzirom da je dužnosnikova baka preminula 2008.g., a otac 2010.g. te da je postupak pokrenut na zahtjev dužnosnikove šire rodbine. Dužnosnik nadalje navodi da nije osobno sudjelovao u istome postupku utvrđivanja nasljednika i navodi da je zajedničkom tužbom početkom 2019.g. pokrenut parnični postupak radi utvrđivanja i ispravka uknjižbe na česticama zemlje koje su jednim dijelom u vlasništvu Općine Selca u dijelu 1/1, a preostali dio tih čestica u određenom postotku te da je dana 12. ožujka 2019.g. navedena tužba zaprimljena u Općini nakon čega je dužnosnik odmah naložio stručnim službama Općine Selca da tužbu proslijede odvjetniku Općine radi pisanja odgovora na tužbu. Dužnosnik iznosi kako smatra da tužitelji, neovisno o tome što je dužnosnik jedan od njih, nemaju pravnu osnovu za uknjižbu prava vlasništva, posebno ne u pogledu zemljišta koje je u isključivom vlasništvu Općine Selca, tuženika u postupku, kao i da je o svim iznijetim okolnostima obavijestio predsjednika Općinskog vijeća Općine Selca i zamolio ga da na sljedećoj sjednici Općinskog vijeća uvrsti posebnu točku dnevnog reda pod kojom bi se obavijestilo Općinsko vijeće o konkretnom slučaju.

Dužnosnik navodi da nije bio u mogućnosti spriječiti ostale nasljednike da pokušaju ostvariti svoje pravo pred nadležnim sudom i ističe da je spreman poduzeti sve potrebne radnje kako bi prvenstveno zaštitio interes Općine Selca i osobni integritet te integritet dužnosti koju obavlja. Obzirom da se našao u situaciji sukoba interesa, dužnosnik traži mišljenje Povjerenstva kako postupiti u opisanoj situaciji.

Dužnosnik je dana 12. ožujka 2019.g. dopisom pod brojem 711-U-1164-M-45/19-02-5 dostavio sudsko rješenje Općinskog suda u Splitu, Stalna služba u Supetru od 7. ožujka 2019.g., kojim se poziva Općina Selca, kao jedan od tuženika, u roku od 30 dana podnijeti pisani odgovor na tužbu u kojoj je kao jedan od 8 tužitelja naveden dužnosnik Ivan Marijančević.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Sukladno stavku 4. građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Dužnosnik Ivan Marijančević kada nastupa u svojstvu građanina, kao i svaka druga fizička osoba, ima pravo na odgovarajuću zaštitu svojih zakonskih prava i interesa u postupcima koje vodi pred sudovima i drugim nadležnim tijelima pa i sudjelovati u svojstvu tužitelja kao stranka u postupku u kojem je druga strana, Općina Selce, kao tuženik, iako u istoj obnaša dužnost općinskog načelnika. Dužnosnik navodi da nije imao utjecaja na pokretanje parničnog postupka utvrđenja vlasništva na nekretninama u vlasništvu Općine Selca te da osobno smatra kako tužba nije pravno utemeljena, međutim, dužnosnik je podnoseći tužbu sudu zajedno s ostalim tužiteljima pristao na pokretanje navedenog parničnog postupka. Dužnosnik kao jedan od tužitelja ostvaruje pravni interes na jednak način kao i drugi tužitelji jer presuđeni tužbeni zahtjev ima jednaki pravni učinak na sve tužitelje te je stoga za njega samim podnošenjem tužbe u kojoj je Općina Selce navedena kao tuženik nastala situacija potencijalnog sukoba interesa ili mogućnost povrede neke od odredbi ZSSI-a.

Dužnosnik je čelnik izvršne vlasti Općine Selca i njezin zakonski zastupnik koji u tom svojstvu upravlja imovinom Općine Selce te brine o ostvarivanju njezinih interesa pa je stoga ovlašten davati upute pravnim zastupnicima Općine Selca o postupcima u kojima Općina nastupa kao stranka te poduzimati sve druge radnje u tu svrhu. Međutim, kada u istom postupku dužnosnik nastupa u svojstvu fizičke osobe čiji su privatni interesi suprotstavljeni javnim interesima Općine Selca, nastaje situacija u kojoj se dovodi u pitanje njegova objektivnost i nepristrano postupanje.

Dužnosnik je ponajprije pozvan štititi javni interes i voditi računa o povjerenju koje su mu građani iskazali na izborima, što bi sudjelovanjem kao fizička osoba i istodobnim postupanjem kao zakonski zastupnik Općine u istome sudskom postupku bilo dovedeno u sumnju. Dužnosnik je pravilno prepoznao da se radi o situaciji potencijalnog sukoba interesa te je ispravno postupio kada je o tome obavijestio predsjednika Općinskog vijeća, kako bi na taj način i javnost bila upoznata s time putem sjednice Općinskog vijeća.

Obzirom da je u tijeku parnični postupak u kojem je dužnosnik jedan od tužitelja, čime je trajno do njegova pravomoćnog okončanja dužnosnik u potencijalnom sukobu interesa, dužnosnik bi se trebao do donošenja pravomoćne odluke, a i kasnije u eventualnim postupcima po izvanrednim pravnim lijekovima, izuzeti od bilo kojeg postupanja u navedenom parničnog postupku kao zakonski zastupnik Općine Selca, jer bi postupajući u predmetu pokrenutom po vlastitom tužbenom zahtjevu, mogao prouzročiti štetu tijelu u kojem obnaša dužnost.

U svrhu jačanja povjerenja u njega osobno i tijelo javne vlasti u kojem obnaša dužnost dužnosnik bi trebao osobno o zaprimljenoj tužbi izvijestiti članove Općinskog vijeća na sjednici i javno deklarirati svoj privatni interes u toj situaciji, te javno objaviti na službenoj internetskoj stranici Općine Selca da je jedan od tužitelja u parničnom postupku protiv Općine Selca i da se izuzeo od svih radnji u istom postupku. Suprotno postupanje moglo bi predstavljati povredu načela obnašanja javnih dužnosti iz članka 5. ZSSI-a ili koje od zabranjenih djelovanja dužnosnika propisanih člankom 7. ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Marijančević, elektronička dostava
2. Objava na internetskoj stranici Povjerenstva
3. Pismohrana